Rûsya û Ukrayna Jiber Kuştina Girtîyan Hevdu Tawanbar Dikin
Rûsya dibêje ku 40 girtî hatine kuştin û 75 jî birîndar bûne. 
Bi dehan girtîyên şer yên Ukraynî yê hatin kuştin dema ku girtîgehek li rojhilata Ukrayna di êrîşeke mûşekî de hat rûxandin. Rûsya û Ukrayna îro Înê hevdu tawanbar kirin bo pêkînana vê êrîşê. Îdiayên her du alîyan jî heya niha bi rengekî serbixwe nehatine piştrast kirin. Wezareta Berevanîyê ya Rûsya ragihand ku di êrîşa ser girtîgeha Olenivkayê 40 girtî hatine kuştin û 75 jî birîndar bûne. Ew girtîgeha li Olenivka li eyaleta Donetskê ku di destê cudaxwazan da ye. Peyvdarê cudaxwazên Rûsî hejmara kuştîyan wek 53 kes ragihand û Kîev tawanbar kir ku wan girtîgeh bi roketên HIMARS yên Amerîkî kirine armanc. Artêşa Ukrayna red kir ku hêzên wan êrîş pêk anînene û got ku topên Rûsî girtîgeh kirine armanc da ku reftara xirab ya ser girtîyan veşêrin. Serokê Ukrayna Volodymyr Zelenskyy jî di gotara xwe ya rojane de Rûsya tawanbar kir. "Ev tawaneke şer ya Rûsî ya bi mebest bû, ev komkujîya bi zanebûn ya girtîyên şer yên Ukrayna ye," Zelenskyy got. Zelenskyy bang li welatan kir ku Rûsyayê wek piştvanê terorîzmê destnîşan bikin û ji Neteweyên Yekbûyî (NY) û Xaça Sor xwest ku bertekan nîşanî vê êrîşê bidin. Komîteya Xaça Sor ya Navneteveyî îro xwest ku bigehije cihê bûyerê da ku birîndaran derxîne. Îstixbarata leşkerî ya Ukrayna ragihand ku îdiayên Rûsya red kir û wiha got: " Ew beşek in , ji şerê agahdarkirinê ye bo tawanbarkirina hêzên çekdar yên Ukrayna, bi topbarankirina binesazîya sivîl û gel da ku kiryarên xwe yên metirsîdar veşêrin." Wezareta berevaniyê ya Brîtanya Roja Şemîyê ser Twitterê got ku "pêkan e ku Ukrayna bi serketî êrişên Rûsî yên piçûk paş xistine ji enîya pêşîn ya demdirêj li nêzî bajarê Donetsk ya li Donbasê."